“Chirchiq GESlar kaskadi” UK (GES-10), “Samarqand GESlar kaskadi” UK (GES-2B), “Toshkent GESlar kaskadi” UK (GES-1) modernizatsiyasi” investitsiyaviy loyihaning texnik-iqtisodiy asosini tasdiqlash to‘g‘risida

O‘zbekiston Respublikasi Prezidentining “2017 — 2021-yillarda gidroenergetikani yanada rivojlantirish chora-tadbirlari dasturi to‘g‘risida” 2017-yil 2-maydagi PQ-2947-son va “O‘zbekiston Respublikasining 2019-yilga mo‘ljallangan Investitsiya dasturini amalga oshirish chora-tadbirlari to‘g‘risida” 2018-yil 19-dekabrdagi PQ-4067-son qarorlarini bajarish, shuningdek, qayta tiklanuvchi energiya manbalaridan foydalanishni izchil oshirib borish, energetika resurslarining muvozanatini oshirish hamda respublika iqtisodiyoti tarmoqlari va aholining elektr energiyasiga bo‘lgan ehtiyojini yanada to‘liq qondirishni ta’minlash maqsadida Vazirlar Mahkamasi qaror qiladi: 
 1. Quyidagilar:
 Xitoy Xalq Respublikasi Tijorat vazirligi tomonidan “Chirchiq GESlar kaskadi” UK modernizatsiyasi (GES-10)”, “Samarqand GESlar kaskadi” UK modernizatsiyasi (GES-2B)”, “Toshkent GESlar kaskadi” UK modernizatsiyasi (GES-1)” investitsiyaviy loyihalarini moliyalashtirish uchun imtiyozli kredit berilishi ma’qullanganligi;
 “Gidroproyekt” AJ tomonidan “Chirchiq GESlar kaskadi” UK modernizatsiyasi (GES-10)”, “Samarqand GESlar kaskadi” UK modernizatsiyasi (GES-2B)”, “Toshkent GESlar kaskadi” UK modernizatsiyasi (GES-1)” investitsiyaviy loyihalarining texnik-iqtisodiy asoslari ishlab chiqilganligi; 
 qiymati 52,6 mln AQSh dollarini tashkil etuvchi va amalga oshirish davri 2019 — 2021-yillar davriga mo‘ljallangan “Chirchiq GESlar kaskadi” UK (GES-10)”, “Samarqand GESlar kaskadi” UK (GES-2B)”, “Toshkent GESlar kaskadi” UK (GES-1) modernizatsiyasi”ning (keyingi o‘rinlarda investitsiyaviy loyiha deb ataladi) yagona asosiy texnik-iqtisodiy parametrlari belgilangan tartibda ekspertizadan o‘tkazilganligi ma’lumot uchun qabul qilinsin. 
 2. Quyidagilar investitsiyaviy loyihaning moliyalashtirish manbalari etib belgilansin: 
 XXR Eksimbankining 20 yil muddatga, shu jumladan 5 yillik imtiyozli davrga yillik 2,2 foiz stavkasi bilan, “Turonbank” ATB orqali qayta moliyalashtiriladigan va qayta moliyalashtiruvchi bankning 0,2 foiz miqdoridagi marjasi qo‘shilgan holda beriladigan 40,7 mln. AQSh dollari miqdoridagi kredit mablag‘lari; 
 “O‘zbekgidroenergo” AJning 11,9 mln. AQSh dollari ekvivalentidagi o‘z mablag‘lari. 
 3. Quyidagilar:
 “Chirchiq GESlar kaskadi” UK (GES-10)”, “Samarqand GESlar kaskadi” UK (GES-2B)”, “Toshkent GESlar kaskadi” UK (GES-1) modernizatsiyasi” investitsiyaviy loyihasining texnik-iqtisodiy asosi, asosiy texnik-iqtisodiy parametrlari bilan birga 1 va 1a-ilovalarga* muvofiq; 
 “Chirchiq GESlar kaskadi” UK (GES-10)”, “Samarqand GESlar kaskadi” UK (GES-2B)”, “Toshkent GESlar kaskadi” UK (GES-1) modernizatsiyasi” investitsiyaviy loyihasi doirasida beriladigan XXR Eksimbanki krediti bo‘yicha qarzni qaytarish, kredit bo‘yicha foiz va komissiya to‘lovlarini so‘ndirishning prognoz jadvali 2-ilovaga* muvofiq tasdiqlansin. 
 4. Belgilansinki:
 “O‘zbekgidroenergo” AJ investitsiyaviy loyihaning qarz oluvchisi va tashabbuskori hamda loyihani samarali amalga oshirish va XXR Eksimbanki mablag‘laridan maqsadli foydalanish bo‘yicha mas’ul hisoblanadi;
 XXR Eksimbanki krediti bo‘yicha asosiy qarzni qoplash, foiz va komissiya to‘lovlari bilan bog‘liq xarajatlar “O‘zbekgidroenergo” AJning o‘z mablag‘lari hisobiga amalga oshiriladi.
 “O‘zbekgidroenergo” AJning 1-son Qurilish direksiyasi investitsiyaviy loyiha doirasida, loyiha qarorlarini obyektlardan foydalanish bo‘yicha ishonchlililik va obyektlardan foydalanish xavfsizligi talablariga muvofiqligini aniqlash, shuningdek, kuzatib borish va texnik nazorat qilish, tovar, ish va xizmatlarni qabul qilish bo‘yicha mas’ul bo‘lgan ijro organi hisoblanadi. 
 5. “Turonbank” ATBga investitsiyaviy loyihani moliyalashtirish uchun belgilangan tartibda XXR Eksimbanki bilan qarz kelishuvini va “O‘zbekgidroenergo” AJ bilan XXR Eksimbanki kreditini qayta moliyalashtirishni nazarda tutuvchi kredit shartnomasini rasmiylashtirish tavsiya qilinsin. 
 6. O‘zbekiston Respublikasi Moliya vaziriga:
 “Turonbank” ATBning qarz kelishuvida nazarda tutilgan shaklda XXR Eksimbanki oldidagi majburiyatlari bo‘yicha;
 “O‘zbekgidroenergo” AJning XXR Eksimbankining qayta moliyalashtiriladigan krediti yuzasidan “Turonbank” ATB oldidagi majburiyatlari bo‘yicha, belgilangan tartibda O‘zbekiston Respublikasi davlat kafolatini berish vakolati berilsin.
 7. O‘zbekiston Respublikasi Adliya vazirligi “Turonbank” ATBning XXR Eksimbanki oldidagi, XXRning Eksimbanki bilan qarz kelishuvida nazarda tutilgan shakldagi majburiyatlari bo‘yicha O‘zbekiston Respublikasining davlat kafolati yuzasidan belgilangan tartibda yuridik xulosa bersin.
 8. Investitsiyaviy loyihani amalga oshirish doirasida, O‘zbekiston Respublikasida tegishli akkreditatsiyadan o‘tgan sinov laboratoriyalari mavjud bo‘lmagan taqdirda — olib kelinadigan asbob-uskunalar, butlovchi buyumlar va uzellar, ehtiyot qismlar, materiallar, priborlar, istisno tariqasida, majburiy sertifikatlashtirish tartibotidan ozod etilsin. 
 9. O‘zbekiston Respublikasi Qurilish vazirligi loyiha hujjatlarining davlat ekspertizasini amalga oshirishni ta’minlasin va investitsiyaviy loyiha doirasida qurilish-montaj ishlarining o‘z vaqtida va sifatli bajarilishi yuzasidan davlat arxitektura-qurilish nazorati o‘rnatsin.
 10. Mazkur qarorning bajarilishini nazorat qilish O‘zbekiston Respublikasi energetika vaziri A.S. Sultanov va “O‘zbekgidroenergo” AJ boshqaruvi raisi A.A. Sanginov zimmasiga yuklansin.